DUT-klasse ‘tot verdere kennisgewing’ opgeskortDie Durbanse Universiteit van Tegnologie (DUT) het alle akademiese programme op sy kampus tot verdere kennisgewing opgeskort ná ŉ personeelstaking wat al vyf weke lank voortduur. Die universiteit se senaatskomitee het dié aankondiging Vrydag gedoen en gesê die universiteit sal volgende week die hersiene 2018-akademiese kalender bekendmaak. Volgens die verklaring gaan die universiteit steeds met ander werksaamhede buiten die akademie voort. Studente wat nog nié vir vanjaar se studie geregistreer het nie kan steeds aanlyn of op die Riverside-kampus in Pietermaritzburg registreer. Registrasietye is op dieselfde dae as by die Durban-registrasiekantore. Die instelling het personeel en studente aangemoedig om die universiteit se webwerf en hul e-posse te monitor vir aankondigings en kommunikasie in verband met die opskorting van klasse. Die vakbondfederasie Fedusa het Vrydag gesê hy het ŉ dringende brief aan die departement van onderwys gerig om dié wekelange staking tot ŉ einde te bring. Personeel van die kampus het begin staak weens ŉ geskil oor salarisse. Vakbonde het ŉ verhoging van 10% op ŉ basiese salaris geëis, met ŉ R400 verhoging op die maandelikse behuisingstoelaag en ŉ R9 000 eenmalige bonus (14de tjek). DUT het twee opsies voorgestel: ŉ 5,5% verhoging op die basiese salaris, R200 verhoging op die behuisingstoelaag en geen eenmalige bonus (14de tjek) nie; of ŉ 5,75% verhoging op die basiese salaris, 5,75% verhoging op die maandelikse behuisingstoelaag en geen eenmalige bonus (14de tjek) nie. Geen ooreenkoms is nog bereik nie.